b'\n_START_ARTICLE_\nRichard Dadd\n_START_SECTION_\nLiv og arbeid\n_START_PARAGRAPH_\nDadd var en apotekers\xc3\xb8nn f\xc3\xb8dt i Kent. Han viste tidlig talent for tegning, og ble 20 \xc3\xa5r gammel tatt inn ved Royal Academy of Arts. I 1842 ble han tatt med av Sir Thomas Phillips, en tidligere borgermester, p\xc3\xa5 en ekspedisjon til Midt\xc3\xb8sten. Mens de seilte p\xc3\xa5 Nilen i Egypt endret Dadd helt personlighet, han hallusinerte og var voldelig. De andre i f\xc3\xb8lget trodde f\xc3\xb8rst han hadde f\xc3\xa5tt solstikk, mens Dadd selv mente han var besatt av den gamle egyptiske guden Osiris._NEWLINE_Da Dadd kom tilbake til England v\xc3\xa5ren 1843 tok familien ham med til Kent for at han skulle komme seg. I august fikk han for seg at faren var djevelen, og drepte ham med kniv. Richard Dadd flyktet til Frankrike, men da han underveis til Paris pr\xc3\xb8vde \xc3\xa5 drepe en medturist med et barberblad, ble han overmannet og arrestert. Han ble sendt til sinnssykehuset Bethlem Royal Hospital, der han ble v\xc3\xa6rende i tjue \xc3\xa5r. I 1864 ble han flyttet til Broadmoor-asylet, der han d\xc3\xb8de i 1886. Dadd skapte de fleste mesterverkene sine som pasient p\xc3\xa5 disse sykehusene.'